[{"text_idx": "#000001", "text": "EmariApp jolasaren bitartez, emakume erreferente baten bizitzaren inguruko pistak irakurrita nor den asmatu beharko duzu. Gaur egungo eta iraganeko emakumeak bildu ditugu, herrialde eta arlo desberdinetakoak, jolas honen bidez asmatu ditzagun. Jolasaren helburu nagusia emakume gehiagoren berri izatea da, ezagunak egiten zaizkigun gutxi horietatik haratago ere, emakumeen lorpen eta aportazioen berri jakitea, euskaraz eta egunerokoan \ud83d\ude09 Gizonek egiten dutena ikasi dugun bezala, emakumeek egindakoa eta urte luzez isildua, zapaldua eta desagertua izan dena ikastea. Era horretan, errealitatearen ikuspegi zabala izango dugu, ez gizonezkoena soilik."}, {"text_idx": "#000003", "text": "Hizkuntzari dagokionez, euskara zuzenean idatzita badago ere, ulergarriak dira idatzitako pistak eta laburrak. Euskaldun guztientzat gozagarri izatea nahi dugu, beraz, euskara ikasten ari direnak ere jolastera animatzen ditugu!"}, {"text_idx": "#000005", "text": "Helburua ez da egunerokoan estreserako aitzakia bat gehiago izatea, jolastuz ikasi eta ondo pasatzea baizik. Beraz, norberak nahiago duen moduan antolatuta, disfrutatzea espero dugu!"}, {"text_idx": "#000008", "text": "Aplikazioaz haratago, baina, aplikaziotik abiatuta, familian edota eskolan gai desberdinak lantzeko aukera eskaintzen digu jolasak. Esan bezala, arlo desberdinetako emakumeak asmatu beharko dira jolasean (kirolariak, artistak, asmatzaileak, ingeniariak, biologoak, irakasleak, bertsolariak, etab.), herrialde desberdinetakoak eta baita garai desberdinetakoak ere. Horrek bide eman dezake arlo desberdin horietan emakumeak ezagutzen ditugun edo ez hausnartzeko, ezagutzen ez baditugu zergatik izan litekeen pentsatzeko, eskolako lanen bat ere bideratu daiteke eskolan emakume horiek ezagutarazteko, etab. Familian ere gauza bera egin liteke haur eta helduekin."}, {"text_idx": "#000010", "text": "Animatzen al zarete jolasaren bidez haratago joaten? Noizean behin bada ere, hausnarketa bultzatzen ingurukoengan? Zuen iritzi eta proposamenen zain izango gaituzue \ud83d\ude09"}]